Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ της σχετικά με μέτρα προστασίας για την ψευδοπανώλη των πτηνών στις Ηνωμένες Πολιτείες της Αμερικής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 4 Οκτωβρίου 2002, οι κτηνιατρικές αρχές των Ηνωμένων Πολιτειών της Αμερικής ενημέρωσαν την Επιτροπή σχετικά με την εμφάνιση κρουσμάτων ψευδοπανώλους των πτηνών στο έδαφός τους στην Πολιτεία της Καλιφόρνιας (αστική περιοχή του Los Angeles).

Η ψευδοπανώλη των πτηνών είναι μεταδοτική νόσος των πτηνών η οποία περιλαμβάνεται στον κατάλογο Α του ΔΓΕ. Η εξάπλωση της νόσου αυτής μπορεί να επιφέρει σοβαρές απώλειες στην παραγωγή στον τομέα της πτηνοτροφίας. Η οδηγία 92/66/ΕΟΚ του Συμβουλίου προβλέπει αυστηρά μέτρα για την καταπολέμηση της νόσου συμπεριλαμβανομένων περιορισμών των μετακινήσεων για τα ζώντα πουλερικά και τα προϊόντα πτηνοτροφίας.

Τα πιστοποιητικά για τα ζώντα πουλερικά, το νωπό κρέας πουλερικών και άλλα προϊόντα πτηνοτροφίας πρέπει να βεβαιώνουν ότι η χώρα καταγωγής είναι απαλλαγμένη από την ψευδοπανώλη των πτηνών. Εφόσον έχουν παρουσιαστεί κρούσματα στο έδαφος των ΗΠΑ, δεν μπορούν πλέον να πραγματοποιούνται εξαγωγές από το σύνολο του εδάφους των Ηνωμένων Πολιτειών της Αμερικής. Οι εξαγωγές που πλήττονται περισσότερο από τους περιορισμούς αυτούς είναι εκείνες των αυγών προς επώαση και των νεοσσών μίας ημέρας που προέρχονται από απόθεμα δύο προηγούμενων γενεών.

Σε περίπτωση εμφάνισης κρούσματος, οι κτηνιατρικές αρχές της σχετικής χώρας πρέπει να λάβουν όλα τα μέτρα για την αποφυγή της εξάπλωσης της νόσου και εάν πιστεύουν ότι η νόσος μπορεί να περιορισθεί σε ένα μέρος του εδάφους τους πρέπει να υποβάλουν πρόταση για περιφερειοποίηση και να διαβιβάσουν τις αναγκαίες πληροφορίες στην Επιτροπή.

Μετά από αξιολόγηση των πληροφοριών αυτών, η Επιτροπή εκτιμά ότι οι κτηνιατρικές αρχές των Ηνωμένων Πολιτειών της Αμερικής έχουν παράσχει επαρκείς εγγυήσεις και άρα οι υφιστάμενοι περιορισμοί των εξαγωγών μπορούν να περιορισθούν στην περιοχή της πολιτείας της Καλιφόρνιας.

Η κτηνιατρική συμφωνία που έχει συναφθεί από την Ευρωπαϊκή Κοινότητα και τις Ηνωμένες Πολιτείες της Αμερικής προβλέπει ρητά την περιφερειοποίηση για την καταπολέμηση των ζωονόσων με στόχο τη μείωση των αρνητικών επιπτώσεων στις συναλλαγές εξασφαλίζοντας ταυτόχρονα υψηλό επίπεδο προστασίας της υγείας των ζώων.

Τα προτεινόμενα μέτρα υποβλήθηκαν για γνωμοδότηση στα κράτη μέλη κατά τη συνεδρίαση της Μόνιμης Επιτροπής για την Τροφική Αλυσίδα και την Υγεία των Ζώων, στις 14 Ιανουαρίου 2003.

Τα αποτελέσματα της ψηφοφορίας είναι τα ακόλουθα:

Υπέρ: Βέλγιο, Δανία, Φινλανδία, Ελλάδα, Ιρλανδία, Ιταλία, Λουξεμβούργο, Πορτογαλία, Σουηδία, Ηνωμένο Βασίλειο, Κάτω Χώρες.

Αποχή: Η Γερμανία διότι θεωρεί ότι υπάρχει έλλειψη αμοιβαίας αναγνώρισης της περιφερειοποίησης εκ μέρους των Ηνωμένων Πολιτειών της Αμερικής.

Η Ισπανία ανησυχεί για την διαδικασία της πρότασης της Επιτροπής και επιθυμεί μεγαλύτερη περίοδο μελέτης προκειμένου να αξιολογήσει λεπτομερέστερα την επιδημιολογική κατάσταση που επιδεινώθηκε πρόσφατα.

Η Γαλλία θεώρηση απαραίτητο την παροχή περισσότερων πληροφοριών λόγω της πρόσφατης εξέλιξης της ασθένειας τις ΗΠΑ.

Κατά: Η Αυστρία θεωρεί τις εγγυήσεις που έδωσαν που αρχές των ΗΠΑ ανεπαρκείς από τεχνικής άποψης.

Λόγω μη επίτευξης ειδικής πλειοψηφίας, η Επιτροπή πρέπει να υποβάλει στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο πρέπει να αντιδράσει εντός 15 ημερών από την υποβολή του εγγράφου στο Συμβούλιο.

Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ της σχετικά με μέτρα προστασίας για την ψευδοπανώλη των πτηνών στις Ηνωμένες Πολιτείες της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/ΕΟΚ του Συμβουλίου της 18ης Δεκεμβρίου 1997 για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες [1], και ιδίως το άρθρο 22 παράγραφος 1,

[1] ΕΕ L 24, 30.1.1998, σ. 9.

την οδηγία 91/496/ΕΟΚ του Συμβουλίου της 15ης Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ [2], όπως τροποποιήθηκε τελευταία από την οδηγία 96/43/ΕΚ [3], και ιδίως το άρθρο 18 παράγραφος 1,

[2] ΕΕ L 268, 24.9.1991, σ. 56.

[3] ΕΕ L 162, 1.7.1996, σ. 1.

την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες [4], όπως τροποποιήθηκε τελευταία με την οδηγία 1999/89/ΕΚ [5], και ιδίως το άρθρο 11 παράγραφος 1, το άρθρο 12 παράγραφος 2, το άρθρο 14 παράγραφος 1 και το άρθρο 14α,

[4] ΕΕ L 268 της 24.9.1991, σ. 35.

[5] ΕΕ L 300 της 23.11.1999, σ. 17.

την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ [6], όπως τροποποιήθηκε τελευταία από την απόφαση 2001/7/ΕΚ [7], και ιδίως το άρθρο 10 παράγραφος 3,

[6] ΕΕ L 62 της 15.3.1993, σ. 49.

[7] ΕΕ L 2 της 5.1.2001, σ. 27.

την πρόταση της Επιτροπής,

Εκτιμώντας τα εξής:

(1) Οι κτηνιατρικές αρχές των Ηνωμένων Πολιτειών της Αμερικής επιβεβαίωσαν την εμφάνιση δύο κρουσμάτων ψευδοπανώλους των πτηνών, την 1 Οκτωβρίου 2002, σε αγέλες ορνίθων στην Πολιτεία της Καλιφόρνιας.

(2) Η οδηγία 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα [8], όπως τροποποιήθηκε από την απόφαση της Επιτροπής 2002/788/ΕΚ [9], απαριθμεί ορισμένες μεταδοτικές ασθένειες των ζώων, όπως η ψευδοπανώλη των πτηνών, η οποία αποτελεί κίνδυνο για το κοινοτικό ζωικό κεφάλαιο, ιδίως λόγω του κινδύνου εξάπλωσής τους ως αποτέλεσμα των εμπορικών συναλλαγών και εισαγωγών.

[8] ΕΕ L 378 της 31.12.1982, σ. 58.

[9] ΕΕ L 274 της 11.10.2002, σ. 33.

(3) Σύμφωνα με τις διατάξεις των οδηγιών 97/78/ΕΚ και 91/496/ΕΟΚ θεσπίζονται μέτρα σε περίπτωση εκδήλωσης ή εξάπλωσης, στην επικράτεια τρίτης χώρας, ασθένειας που προβλέπεται στην οδηγία 82/894/ΕΟΚ ή άλλης ασθένειας ή οποιουδήποτε άλλου φαινομένου ή περιστατικού που είναι δυνατόν να αποτελέσει σοβαρό κίνδυνο για την υγεία των ζώων ή τη δημόσια υγεία.

(4) Η απόφαση 94/984/ΕΚ [10] της Επιτροπής, όπως τροποποιήθηκε τελευταία με την απόφαση 2002/477/ΕΚ [11], η απόφαση 96/482/ΕΚ [12] της Επιτροπής, όπως τροποποιήθηκε τελευταία με την απόφαση 2002/542/ΕΚ [13], η απόφαση 2000/585/ΕΚ [14] της Επιτροπής, όπως τροποποιήθηκε τελευταία με την απόφαση 2002/646/ΕΚ [15], η απόφαση 2000/609/ΕΚ [16] της Επιτροπής, όπως τροποποιήθηκε τελευταία με την απόφαση 2000/782/ΕΚ [17] και η απόφαση 2001/751/ΕΚ [18] της Επιτροπής όπως τροποποιήθηκε τελευταία με την απόφαση 2002/789/ΕΚ [19] αντιστοίχως απαιτούν από τις κτηνιατρικές αρχές των Ηνωμένων Πολιτειών της Αμερικής πριν την αποστολή ζωντανών πουλερικών και αυγών πουλερικών προς επώαση, ζώντων στρουθιονίδων και αυγών στρουθιονίδων προς επώαση, νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, να πιστοποιούν ότι οι Ηνωμένες Πολιτείες της Αμερικής είναι απαλλαγμένες από την ψευδοπανώλη των πτηνών. Συνεπώς, οι κτηνιατρικές αρχές των Ηνωμένων Πολιτειών της Αμερικής αναγκάστηκαν να αναστείλουν την πιστοποίηση μετά την εμφάνιση του κρούσματος αυτού.

[10] ΕΕ L 378 της 31.12.1994, σ. 11.

[11] ΕΕ L 164 της 22.6.2002, σ. 39.

[12] ΕΕ L 196 της 7.8.1996, σ. 13.

[13] ΕΕ L 176 της 5.7.2002, σ. 43.

[14] ΕΕ L 251 της 6.10.2000, σ. 1.

[15] ΕΕ L 211 της 7.8.2002, σ. 23.

[16] ΕΕ L 258 της 12.10.2000, σ. 49.

[17] ΕΕ L 309 της 9.12.2000, σ. 37.

[18] ΕΕ L 281 της 25.10.2001, σ. 24.

[19] ΕΕ L 274 της 11.10.2002, σ. 36.

(5) Τα πιστοποιητικά για τα προϊόντα με βάση το κρέας και τα παρασκευάσματα κρέατος που συνίστανται ή περιέχουν κρέας πουλερικών προβλέπονται στις αποφάσεις 97/221/ΕΚ [20] και 2000/572/ΕΚ [21] της Επιτροπής και αναφέρονται στις υγειονομικές απαιτήσεις που ορίζονται στην απόφαση 94/984/ΕΚ για το νωπό κρέας πουλερικών.

[20] ΕΕ L 89 της 4.4.1997, σ. 32.

[21] ΕΕ L 240 της 23.9.2000, σ. 19.

(6) Οι κτηνιατρικές αρχές των Ηνωμένων Πολιτειών της Αμερικής ανακοίνωσαν τα μέτρα περιφερειοποίησης που έλαβαν στην Επιτροπή σύμφωνα με τη συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής σχετικά με υγειονομικά μέτρα για την προστασία της δημόσιας υγείας και της υγείας των ζώων στις εμπορικές συναλλαγές ζώντων ζώων και ζωικών προϊόντων [22].

[22] Απόφαση 98/258/ΕΚ της 16ης Μαρτίου 1998 που δημοσιεύτηκε στην ΕΕ L 118 της 21.4.1998, σ. 1.

(7) Οι εγγυήσεις που έχουν παρασχεθεί εξασφαλίζουν ότι η νόσος δεν εξαπλώνεται από την μολυσμένη περιοχή σε άλλες περιοχές και συνεπώς, είναι δυνατόν να περιφερειοποιηθεί το έδαφος των Ηνωμένων Πολιτειών της Αμερικής για τις εξαγωγές ζωντανών πουλερικών και κρέατος πουλερικών προς την Ευρωπαϊκή Κοινότητα.

(8) Η απόφαση 97/222/ΕΚ της Επιτροπής [23], όπως τροποποιήθηκε τελευταία από την απόφαση 2002/464/ΕΚ [24], προβλέπει κατάλογο τρίτων χωρών από τις οποίες τα κράτη μέλη επιτρέπουν την εισαγωγή προϊόντων με βάση το κρέας και καθορίζει τρόπους επεξεργασίας προκειμένου να περιοριστεί ο κίνδυνος μετάδοσης της νόσου μέσω προϊόντων του είδους αυτού. Η επεξεργασία στην οποία πρέπει να υποβάλλονται τα προϊόντα αυτά εξαρτάται από την υγειονομική κατάσταση της χώρας καταγωγής όσον αφορά τα είδη από τα οποία προέρχεται το κρέας. Συνεπώς, είναι απαραίτητο να περιοριστούν οι εισαγωγές προϊόντων με βάση το κρέας πουλερικών καταγωγής ορισμένων περιοχών των Ηνωμένων Πολιτειών της Αμερικής σε εκείνα που έχουν υποστεί επεξεργασία σε θερμοκρασία πυρήνος τουλάχιστον 70° Κελσίου.

[23] ΕΕ L 89 της 4.4.1997, σ. 39.

[24] ΕΕ L 161 της 19.6.2002, σ. 16.

(9) Τα μέτρα υγειονομικού ελέγχου που εφαρμόζονται στα προϊόντα αυτά επιτρέπουν τον αποκλεισμό από το πεδίο εφαρμογής της παρούσας απόφασης των πρώτων υλών για την παρασκευή ζωοτροφών και φαρμακευτικών ή τεχνικών προϊόντων για τις εισαγωγές που αποτελούν το αντικείμενο παρακολούθησης.

(10) Οι διατάξεις της παρούσας απόφασης, θα επανεξεταστούν υπό το φως της εξέλιξης της νόσου και των περαιτέρω πληροφοριών που θα παράσχουν οι αρχές των Ηνωμένων Πολιτειών της Αμερικής.

(11) Η Μόνιμη Επιτροπή για την Τροφική Αλυσίδα και την Υγεία των Ζώων δεν εξέδωσε ευνοϊκή γνώμη.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη επιτρέπουν μόνο την εισαγωγή από τις Ηνωμένες Πολιτείες της Αμερικής ζώντων πουλερικών και αυγών πουλερικών προς επώαση, ζώντων στρουθιονίδων και αυγών στρουθιονίδων προς επώαση, νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, προϊόντων με βάση το κρέας και παρασκευασμάτων κρέατος που συνίστανται ή περιέχουν κρέας των προαναφερθέντων ειδών εάν κατάγονται ή προέρχονται από την περιοχή των Ηνωμένων Πολιτειών της Αμερικής η οποία περιγράφεται στο παράρτημα της παρούσας απόφασης.

2. Οι εισαγωγές των προϊόντων τα οποία αναφέρονται στην παράγραφο 1 που κατάγονται ή προέρχονται από άλλα τμήματα των Ηνωμένων Πολιτειών της Αμερικής απαγορεύονται.

Άρθρο 2

Κατά παρέκκλιση από το άρθρο 1 παράγραφος 2, τα κράτη μέλη επιτρέπουν την εισαγωγή:

α) προϊόντων με βάση το κρέας, εφόσον το κρέας πουλερικών, στρουθιονίδων, εκτρεφόμενων και αγρίων πτερωτών θηραμάτων που περιέχεται στο προϊόν με βάση το κρέας έχει υποβληθεί σε μια από τις ειδικές επεξεργασίες του τύπου B, Γ ή Δ, όπως περιγράφεται στο μέρος IV του παραρτήματος της απόφασης 97/222/ΕΚ,

β) νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων ως πρώτες ύλες για την παρασκευή ζωοτροφών και φαρμακευτικών ή τεχνικών προϊόντων εφόσον οι πρώτες ύλες αυτές πληρούν τις απαιτήσεις του κεφαλαίου 10 του παραρτήματος Ι της οδηγίας 92/118/ΕΟΚ,

γ) νωπού κρέατος πουλερικών, στρουθιονίδων, εκτρεφόμενων και αγρίων πτερωτών θηραμάτων, προϊόντων με βάση το κρέας και παρασκευασμάτων με βάση το κρέας τα οποία συνίστανται ή περιέχουν κρέας των ειδών αυτών, υπό τον όρο ότι το κρέας προέρχεται από πτηνά που έχουν σφαγεί πριν από την 1η Οκτωβρίου 2002.

Άρθρο 3

1. Οι ακόλουθες λέξεις περιλαμβάνονται στο υγειονομικό πιστοποιητικό που προβλέπεται στην

α) απόφαση 96/482/ΕΚ της Επιτροπής, για ζώντα πουλερικά ή αυγά πουλερικών προς επώαση καταγωγής Ηνωμένων Πολιτειών της Αμερικής:

"Ζώντα πουλερικά ή αυγά προς επώαση σύμφωνα με την απόφαση 2002/..../ΕΚ της Επιτροπής [25]",

[25] Αναφορά στην παρούσα απόφαση.

β) απόφαση 2001/751/ΕΚ της Επιτροπής, για ζώντες στρουθιονίδες και αυγά στρουθιονίδων προς επώαση καταγωγής Ηνωμένων Πολιτειών της Αμερικής:

"Ζώντες στρουθιονίδες ή αυγά προς επώαση σύμφωνα με την απόφαση 2002/..../ΕΚ της ΕπιτροπήςA",

γ) απόφαση 94/984/ΕΚ της Επιτροπής, για το νωπό κρέας πουλερικών καταγωγής Ηνωμένων Πολιτειών της Αμερικής:

"Νωπό κρέας πουλερικών σύμφωνα με την απόφαση 2002/..../ΕΚ της ΕπιτροπήςA",

δ) απόφαση 2000/585/ΕΚ της Επιτροπής, για το νωπό κρέας εκτρεφόμενων και αγρίων πτερωτών θηραμάτων καταγωγής Ηνωμένων Πολιτειών της Αμερικής:

"Νωπό κρέας εκτρεφόμενων/αγρίων (διαγράφεται η περιττή ένδειξη) πτερωτών θηραμάτων σύμφωνα με την απόφαση 2002/..../ΕΚ της ΕπιτροπήςA",

ε) απόφαση 2000/609/ΕΚ της Επιτροπής, για το νωπό κρέας στρουθιονίδων καταγωγής Ηνωμένων Πολιτειών της Αμερικής:

"Νωπό κρέας στρουθιονίδων σύμφωνα με την απόφαση 2002/..../ΕΚ της ΕπιτροπήςA",

στ) απόφαση 97/221/ΕΚ της Επιτροπής, για προϊόντα με βάση το κρέας τα οποία συνίστανται ή περιέχουν κρέας πουλερικών, στρουθιονίδων, εκτρεφόμενων και αγρίων πτερωτών θηραμάτων καταγωγής Ηνωμένων Πολιτειών της Αμερικής:

"Προϊόν με βάση το κρέας σύμφωνα με την απόφαση 2002/..../ΕΚ της ΕπιτροπήςA",

ζ) απόφαση 2000/572/ΕΚ της Επιτροπής, για παρασκευάσματα με βάση το κρέας τα οποία συνίστανται ή περιέχουν κρέας πουλερικών, στρουθιονίδων, εκτρεφόμενων και αγρίων πτερωτών θηραμάτων καταγωγής Ηνωμένων Πολιτειών της Αμερικής:

"Παρασκευάσματα με βάση το κρέας σύμφωνα με την απόφαση 2002/..../ΕΚ της ΕπιτροπήςA".

2. Τα κράτη μέλη πρέπει να ελέγχουν ότι στα εν λόγω υγειονομικά πιστοποιητικά στα οποία πρέπει να πιστοποιείται ότι η περιοχή είναι απαλλαγμένη από τη ψευδοπανώλη των πτηνών, περιλαμβάνεται ο κωδικός της περιοχής "US-1"

Άρθρο 4

Τα κράτη μέλη τροποποιούν τα μέτρα που εφαρμόζουν στις εισαγωγές έτσι ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως περί αυτού την Επιτροπή.

Άρθρο 5

Η παρούσα απόφαση θα επανεξεταστεί βάσει της εξέλιξης της ψευδοπανώλους των πτηνών στις Ηνωμένες Πολιτείες της Αμερικής.

Άρθρο 6

Η παρούσα απόφαση εφαρμόζεται από ημέρα/μήνας/έτος [Να συμπληρωθεί η ημερομηνία της τρίτης ημέρας μετά τη δημοσίευση στην Επίσημη Εφημερίδα] μέχρι την 1η Ιουνίου 2003.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

US-1:

Το έδαφος των Ηνωμένων Πολιτειών της Αμερικής με εξαίρεση την Πολιτεία της Καλιφόρνιας.